Теодор Траянов
Есенен здрач

chitanka.info

Иди си, пресен гроб недей разравя,

заспива тихо есенният здрач,

заглъхва всичко в призрачна забрава —

и радост, и желания, и плач.

Иди си, воплите на сухи клони

заспиват в непробудна тишина,

последен отглас в морни небосклони

просветва като гаснеща вълна.

Иди си и душата ми дочакай

на твоя сън край тихото море,

последна песен нека бъде знака,

че първа обич никога не мре.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.